**Ministerul Mediului**

**Agenţia Naţională pentru Protecţia Mediului**



|  |
| --- |
| **Agenţia pentru Protecţia Mediului Dâmboviţa** |

Nr. 7830/3782/\_\_\_\_\_.2017

**PROIECT DECIZIA ETAPEI DE ÎNCADRARE**

**Nr. \_\_\_\_ din \_\_\_\_\_\_.2017**

Ca urmare a solicitării de emitere a acordului de mediu adresate de **PRIMARIA** **COMUNEI BRANIȘTEA** cu sediul în comuna Braniștea, sat Braniștea, str. DC 3, nr. 1151, județul Dâmbovița, înregistrată la sediul Agenției pentru Protecția Mediului (APM) Dâmbovița cu nr. 7830 din 02.06.2016, în baza Hotărârii Guvernului nr. 445/2009 privind evaluarea impactului anumitor proiecte publice si private asupra mediului și a Ordonanței de Urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei si faunei sălbatice, cu modificările și completările ulterioare,

**Agenția pentru Protecția Mediului (APM) Dâmbovița decide**, ca urmare a consultărilor desfășurate in cadrul ședinței Comisiei de Analiza Tehnica din data 07.09.2017, că proiectul de investiție **”*Înființare rețea canalizare și extindere rețea apă, com. Braniștea, jud. Dâmbovița – Componenta 2: Extindere rețea apa, com. Braniștea, jud. Dâmbovița”***, propus a fi amplasat în orașul Fieni, satul Costești, str. Costești, județul Dâmbovița **nu se supune evaluării impactului asupra mediului și nu se supune evaluării adecvate.**

**Justificarea prezentei decizii:**

1. **Motivele care au stat la baza luării deciziei etapei de încadrare in procedura de evaluare a impactului asupra mediului sunt următoarele:**

**-** proiectul se încadrează in prevederile Hotărârii Guvernului nr. 445/2009, anexa nr. 2, la pct. 13, lit. a;

**-** impactul realizării proiectului asupra factorilor de mediu va fi redus pentru sol, subsol, vegetație, fauna si nesemnificativ pentru ape, aer si așezările umane;

**-** nu au fost formulate observaţii din partea publicului în urma mediatizării depunerii solicitării de emitere a acordului de mediu respectiv, a luării deciziei privind etapa de încadrare;

***1. Caracteristicile proiectelor***

1. ***mărimea proiectului***:

Lucrările propuse prin acest proiect se desfășoară pe teritoriul administrativ al comunei Braniștea și tratează extinderea rețelei de alimentare cu apă existentă în localitatea Braniștea.

În prezent, comuna Braniștea dispune de un sistem centralizat de alimentare cu apă, dar aria de acoperire nu este de 100%.

Lucrările prezentate mai jos au ca obiectiv extinderea infrastructurii de apă din comuna Braniștea.

Toate terenurile pe care se vor efectua lucrări de execuţie şi exploatare a rețelei de alimentare cu apa se află pe domeniul public, aflat în administrarea comunei Braniștea, județul Dâmbovița.

Proiectul propus privind extinderea infrastructurii de apă potabilă din comuna Braniștea va contribui la implementarea cerințelor UE referitoare la sectorul de gospodărire a apei potabile prin:

* asigurarea constantă a necesarului de apă potabilă cantitativ şi calitativ pentru populație şi animalele din gospodărie,
* reducerea riscurilor pentru sănătatea populaţiei din zonă,
* asigurarea unei apei potabile conform normelor în vigoare,
* îmbunătăţirea condiţiilor de viaţă ale populaţiei în vederea realizării unei dezvoltări durabile,
* sprijinirea activităţilor economice comerciale prin dezvoltarea unei infrastructuri minimale,
* ameliorarea, în conformitate cu standardele în vigoare, a condițiilor igienico-sanitare ale locuitorilor,
* creşterea numărului activităților productive desfășurate,
* asigurarea premiselor dezvoltării durabile a regiunii.

***Situația existentă***

Frontul de captare Braniștea, care servește la alimentarea parțială cu apă potabilă a orașului Titu, este amplasat pe teritoriul administrativ al localității Braniștea. Din acest motiv se consideră oportună racordarea localității la construcțiile și instalațiile existente, nefiind necesare lucrări noi, cu excepția conductei de aducțiune cu traseul stație de pompare Titu Gară – Braniștea, precum și a rețelei de distribuție.

Sistemul actual de alimentare cu apă este alcătuit dintr-un branșament din stația de pompare amplasată în cartierul Titu-Gară și o conductă de aducțiune, prin care se alimentează comuna Braniștea. Branșamentul și conducta de aducțiune sunt din PEID 100, SDR17, PN10, având diametrul De 180 mm și lungimea L=1.053 m, distribuită astfel:

* tronson SP – CV1 cu lungimea L=100 m
* tronson CV2 – CV3 cu lungimea L=418 m
* tronson CV3 – CV5 cu lungimea L=535 m

Rețelele de distribuție sunt alcătuite din conducte PEID 100, SDR17, PN10, cu diametre cuprinse între 90 și 160 mm, în lungime totală de 11.223 m, repartizate astfel:

* conducte cu diametrul De 90 mm, având lungimea L=2.247 m
* conducte cu diametrul De 110 mm, având lungimea L=4.210 m
* conducte cu diametrul De 125 mm, având lungimea L=590 m
* conducte cu diametrul De 140 mm, având lungimea L=851 m
* conducte cu diametrul De 160 mm, având lungimea L=3.325 m

Pe rețeaua de distribuție s-au prevăzut 27 hidranți supraterani de incendiu, 17 cișmele stradale, 25 cămine de vane amplasate în general la intersecțiile cu străzile secundare și la maxim 500 m între ele, pentru sectorizarea rețelei în caz de avarie.

Având în vedere cele descrise mai sus și pentru a fi în conformitate cu legislația europeană şi română în vigoare, se propune extinderea rețelei de apă potabilă din localitatea Braniștea, astfel încât să satisfacă cerința de apă pentru toți locuitorii.

***Soluția propusă***

Dezvoltarea urbanistică din ultima perioadă a comunei Braniștea a condus la necesitatea extinderii infrastructurii de apă potabilă în comună. Astfel, pentru a fi în conformitate cu legislația europeană şi română în vigoare, trebuie realizate lucrări de extindere a infrastructurii de apă în comuna Braniștea.

Necesitatea şi oportunitatea investiţiei este justificată de crearea unui sistem de alimentare cu apă centralizat pentru întreaga comună, care trebuie proiectat şi realizat ţinând cont de cerinţele de dezvoltare a localităţilor pentru o etapă de perspectivă de 25 ani, asigurând astfel satelor un grad de civilizaţie şi sănătate în conformitate cu standardele UE în vigoare.

**Obiectivul proiectului îl constituie alimentarea cu apa în sistem centralizat a comunei Braniștea**, astfel încât să fie asigurate condiţiile de debit şi presiune pentru toţi consumatorii, precum şi cerinţele de calitate impuse de standardele în vigoare.

De asemenea, realizarea investiției propuse va respecta o etapizare normală a lucrărilor de infrastructură (această etapizare prevede mai întâi realizarea reţelei de alimentare cu apă cu cămine de branșament, apoi realizarea lucrărilor de îmbunătăţire a drumurilor, astfel încât branșarea la reţeaua de apă potabilă să nu afecteze sistemul rutier al drumurilor).

Obiectivul general al proiectului este realizarea unor investiţii durabile care vor fi integrate în infrastructura existentă şi corelate cu investiţiile viitoare, în vederea conformării cu cerinţele legislaţiei în vigoare şi considerând un tarif suportabil pentru consumatorii finali (populaţie).

Următoarele obiective specifice vin în susţinerea obiectivului general:

* *pentru apa potabilă:*
  + conformarea cu Directiva 98/83/EEC privind calitatea apei destinate consumului uman, transpusă în legislaţia României prin Legea 458/2002, modificată şi completată de Legea 311/2004;
  + asigurarea necesarului de apă în condiţiile de calitate conform NTPA-013/2002 "Normele de calitate pe care trebuie să le îndeplinească apele de suprafaţă utilizate pentru potabilizare"
* *impactul asupra mediului:*
  + diminuarea impactului negativ asupra mediului până la reducerea totală, prin diminuarea consumului de resurse, produs de construcţia, funcţionarea şi întreţinerea facilităţilor de furnizare a apei potabile;
* *impactul asupra consumatorului:*
  + diminuarea impactului negativ cauzat de calitatea necorespunzătoare a apei asupra consumatorului final prin extinderea sistemului centralizat de furnizare a apei potabile;
  + creşterea confortului sanitar în gospodării.

**Schema tehnologică pentru sistemul de alimentare cu apă** **propus** este următoarea:

* rețea de distribuție din PEID De 63 mm, având o lungime de 2400 m;
* conducte de branșament din PEID De 25 mm, având o lungime totală de 300 m;
* 5 cămine de golire;
* 5 cămine de aerisire;
* 3 cămine de golire de capăt;
* 143 cămine de branșament echipate complet;
* o subtraversare de drum comunal cu conductă din PEID De 63 mm.

Elementele componente ale sistemului de alimentare cu apă s-au dimensionat considerându-se un debit q specific = 100 l/om zi, în conformitate cu prevederile STAS 1343-1/2006 “Alimentări cu apă. Determinarea cantităţilor de apă potabilă pentru localităţi urbane şi rurale“şi NP 133-2013 “Normativ pentru proiectarea, execuția și exploatarea sistemelor de alimentare cu apă și canalizare a localităților”, la care se vor adăuga consumurile pentru nevoi publice, animale şi industria mică locală.

Valorile debitului specific de apă pentru nevoi gospodăreşti (qg) şi ale coeficientului de neuniformitate zilnică (kzi) s-au adoptat conform SR 1343-1/2006.

Necesarul specific de apă şi coeficienţii de neuniformitate zilnică s-au considerat conform P66/2001.

Reţeaua de distribuţie care se va extinde a fost calculată la debitul de 1,88 l/s.

A fost prevăzută 1 subtraversare de drum comunal cu conducta de alimentare cu apă PEID De 63 mm. Subtraversarea se va realiza prin foraj orizontal. Subtraversările de drum comunal se vor executa perpendicular pe şosea, de către o întreprindere specializată în astfel de lucrări, care să deţină şi agrementările necesare conform legislaţiei în vigoare. Subtraversările vor ţine seama de prevederile STAS 9312 – 87 şi se vor executa prin foraj orizontal, de către o întreprindere specializată în astfel de lucrări, care să deţină şi agrementările necesare conform legislaţiei în vigoare. Pentru realizarea subtraversărilor prin foraj orizontal se va utiliza metoda cu lansare de rachetă. Gropile de pornire și de sosire vor avea dimensiunile în plan orizontal de 3,5x1,5 m.

b) cumularea cu alte proiecte: proiectul propus consta in extinderea rețelelor existente de apa.

c) utilizarea resurselor naturale: nu este cazul;

d) producţia de deşeuri: deşeurile menajere si cele din construcții vor fi preluate de operatori autorizaţi; deşeurile rezultate în urma procesului de construire vor fi colectate pe sorturi, stocate temporar în spaţii special amenajate şi valorificate/eliminate prin societăţi autorizate

e) emisiile poluante, inclusiv zgomotul şi alte surse de disconfort: lucrările şi măsurile prevăzute în proiect nu vor afecta semnificativ factorii de mediu (aer, apă, sol, aşezări umane);

f) riscul de accident, ţinându-se seama în special de substanţele şi de tehnologiile utilizate: in timpul lucrărilor de execuție pot apare pierderi accidentale de carburanți sau lubrefianți de la vehiculele si utilajele folosite;

**2.** ***Localizarea proiectului***:

Se ia în considerare sensibilitatea mediului în zona geografică posibil a fi afectată de proiect, avându-se în vedere în special:

2.1. utilizarea existentă a terenului: terenul se află în intravilanul satului Braniștea, comuna Braniștea, județul Dâmbovița și aparține domeniului public; categoria de folosința: teren neproductiv; destinația terenului conform PUG: cai de comunicație.

2.2. relativa abundenţă a resurselor naturale din zonă, calitatea şi capacitatea regenerativă a acestora: nu este cazul;

2.3. capacitatea de absorbţie a mediului, cu atenţie deosebită pentru:

a) zonele umede: nu este cazul;

b) zonele costiere: nu este cazul;

c) zonele montane şi cele împădurite: nu este cazul;

d) parcurile şi rezervaţiile naturale: nu este cazul;

e) ariile clasificate sau zonele protejate prin legislaţia în vigoare, cum sunt: zone de protecţie a faunei piscicole, bazine piscicole naturale şi bazine piscicole amenajate etc.: nu este cazul;

f) zonele de protecţie specială, mai ales cele desemnate prin Ordonanţa de urgenţă a Guvernului nr. [57/2007](file:///C:\Users\Arhive%20Elvira\Elvira\Sintact%202.0\cache\Legislatie\temp\00103869.htm) privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, zonele prevăzute prin Legea nr. [5/2000](file:///C:\Users\Arhive%20Elvira\Elvira\Sintact%202.0\cache\Legislatie\temp\00033752.htm) privind aprobarea Planului de amenajare a teritoriului naţional - Secţiunea a III - a - zone protejate, zonele de protecţie instituite conform prevederilor Legii apelor nr. [107/1996](file:///C:\Users\Arhive%20Elvira\Elvira\Sintact%202.0\cache\Legislatie\temp\00008742.htm), cu modificările şi completările ulterioare şi Hotărârea Guvernului nr. [930/2005](file:///C:\Users\Arhive%20Elvira\Elvira\Sintact%202.0\cache\Legislatie\temp\00085898.htm) pentru aprobarea Normelor speciale privind caracterul şi mărimea zonelor de protecţie sanitară şi hidrogeologică: nu este cazul;

g) ariile în care standardele de calitate a mediului stabilite de legislaţie au fost deja depăşite: nu este cazul;

h) ariile dens populate: nu este cazul;

i) peisajele cu semnificaţie istorică, culturală şi arheologică: nu este cazul.

**3. Caracteristicile impactului potențial**

a) extinderea impactului, aria geografica si numărul persoanelor afectate: nu este cazul;

b) natura transfrontiera a impactului: lucrările propuse nu au efecte transfrontiera;

c) mărimea si complexitatea impactului: impact relativ redus şi local, pe perioada execuţiei proiectului;

d) probabilitatea impactului: impact cu probabilitate redusă atât pe parcursul realizării investiţiei, cât şi după realizarea acestuia, deoarece măsurile prevăzute de proiect nu vor afecta semnificativ factorii de mediu (aer, apă, sol, aşezări umane);

e) durata, frecventa si reversibilitatea impactului - impact cu durată, frecvenţă şi reversibilitate reduse datorită naturii proiectului şi măsurilor prevăzute de acesta;

Din analiza criteriilor de selecție pentru stabilirea necesitații evaluării impactului asupra mediului din Anexa 3 la H.G. nr. 445/2009 menționate anterior s-a decis continuarea procedurii privind emiterea aprobării de dezvoltare a proiectului.

**Condițiile de realizare a proiectului:**

* ***Titularul are obligaţia de a urmări modul de respectare a legislaţiei de mediu în vigoare pe toata perioada de execuţie a lucrărilor şi după realizarea acestuia să ia toate măsurile necesare pentru a nu se produce poluarea apelor subterane, de suprafaţă, a solului sau a aerului***.
* ***Titularul are obligația respectării condițiilor impuse prin actele de reglementare emise de alte autorități.***

De asemenea, lucrările se vor executa cu respectarea condițiilor impuse prin avizele emise de autoritățile precizate in Certificatul de urbanism nr. 17 din 23.05.2016 emis de către Primăria comunei Braniștea, fără afectarea factorilor de mediu.

**Pentru protecţia apelor**

*Măsuri avute în vedere pentru reducerea/eliminarea poluării apelor*

**În perioada de construcţie**:

- deșeurile solide, materialul din decopertări, excavații, combustibilii sau uleiurile nu se vor deversa in cursurile de apa. Se recomanda colectarea selectiva a deșeurilor in vederea valorificării/eliminării prin firme autorizate;

- colectarea şi descărcarea apelor provenite din precipitaţii de pe platformele afectate de lucrările şantierului la parametrii prevăzuţi de legislaţia în vigoare;

* întreţinerea corespunzătoare a maşinilor utilizate pentru efectuarea lucrărilor prevăzute de proiect şi depozitarea în condiţiile prevăzute de legislaţia în vigoare a materialelor de construcţii şi a consumabilelor;
* este permisă numai folosirea materialelor şi substanţelor atent evaluate din punct de vedere al posibilităţilor de utilizare în echipamentele sistemelor de alimentare cu apa;
* orice rezervor de stocare a combustibililor şi carburanţilor va fi atent etanşat şi supravegheat şi amplasat pe platformă betonată, prevăzută cu rigole de scurgere;

**În perioada de funcţionare**:

* asigurarea unei întreţineri corespunzătoare a sistemului de alimentare cu apa ;
* curentul efluent al liniei apei potabile trebuie să rămână în funcţiune, cel puţin parţial pe toată perioada de desfăşurare a lucrărilor;
* asigurarea unei surse de energie pentru situaţii de urgenţă;
* realizarea unui plan de intervenţii în vederea prezentării la solicitare, autorităţilor de control;

**Pentru protecţia aerului**

*Măsuri avute în vedere pentru reducerea/eliminarea poluării aerului*

**În perioada de construcţie:**

* deplasarea cu viteză redusă a vehiculelor implicate în lucrările prevăzute de proiect, astfel încât să se evite antrenarea particulelor de praf pe drumurile utilizate;
* prevenirea ridicării prafului prin acțiuni de stropire in perioadele de vreme uscata;
* manipularea cu atenţie a materialelor de construcţii utilizate astfel încât să se evite antrenarea particulelor de praf;
* întreţinerea şi repararea utilajelor şi vehiculelor utilizate în scopul reducerii emisiilor de poluanţi atmosferici;
* orice rezervor de stocare a combustibililor şi carburanţilor va fi atent etanşat şi supravegheat, pentru a se evita eliminarea în aer a unor poluanţi;

**În perioada de funcţionare:**

* intervențiile in cazul apariției unor defecțiuni pe rețeaua de apa se vor executa cu utilaje performante care sa nu producă poluarea fonica a locuitorilor din zona;

**Pentru protecţia solului, subsolului şi a ecosistemelor terestre**

*Măsuri avute în vedere pentru protecţia solului şi subsolului*:

**În perioada de construcţie**

* umpluturile vor fi făcute cu pământ sănătos, bine compactat de 20 - 30 cm, la umiditate optima, iar compactarea straturilor aflate imediat sub sistemul rutier se va supune exigentelor de compactare impuse patului drumurilor;
* ocuparea unor suprafeţe de teren cât mai mici pentru amenajarea organizării de şantier;
* depozitarea raţională a materialului excavat, astfel încât să fie ocupate suprafeţe cât mai mici de teren;

- stratul de sol vegetal va fi îndepărtat si depozitat in grămezi pentru a fi refolosit la reumplerea șanțurilor unde au fost poziționate conductele;

**În perioada de funcţionare**

* asigurarea unei întreţineri corespunzătoare a sistemului de alimentare cu apa si canalizare;
* refacerea zonelor verzi în cazul în care acestea vor fi afectate de lucrările propuse a se realiza.

**Pentru protecţia împotriva zgomotului sau vibraţiilor**:

*Măsuri avute în vedere pentru reducerea impactului:*

**În perioada de construcţie**

* lucrările prevăzute de proiect vor fi limitate pe perioada zilei;
* întreținerea utilajelor şi vehiculelor implicate în realizarea lucrărilor astfel încât zgomotul şi vibraţiile produse să fie minore;
* se interzice circulația autovehiculelor in afara drumurilor trasate pentru funcționarea șantierului (drumuri de acces, drumuri tehnologice);
* in perioada de execuție a lucrărilor se vor adopta masuri de protecție a locuințelor situate in proximitate;

**În perioada de funcţionare**

- nu este cazul;

**Deşeurile rezultate în perioada de construcţie şi exploatare, modul de gestionare al acestora şi măsurile impuse pentru reducerea impactului generat de acestea**

**Deşeurile generate în perioada de construcţie**:

* amestecuri de beton;
* fier şi PVC;
* cabluri, altele decât cele specificate;
* pământ, pietre (materiale din excavaţii);

**Deşeurile generate în perioada de exploatare**:

* deșeurile generate din întreținerea sistemului de alimentare cu apa se vor colecta selectiv si valorificate prin unități specializate;

**Măsuri avute în vedere pentru managementul deşeurilor şi minimizarea impacturilor negative în perioada de construcţie**:

* + deşeurile vor fi colectate separat şi vor fi reciclate sau valorificate conform specificului acestora (metale, PVC, etc.);
  + deşeurile recuperabile vor fi depozitate în conformitate cu legislaţia în vigoare şi predate societăţilor specializate în valorificarea lor;
  + deşeurile nerecuperabile vor fi depozitate şi eliminate conform legislaţiei specifice din domeniul deşeurilor;
  + materialul rezultat din excavaţii reprezintă cantitatea cea mai mare de deşeuri rezultate din realizarea proiectului şi va fi refolosit la umpluturi, compactat şi acoperit pentru restabilirea condiţiilor iniţiale;
  + se va urmări reducerea cantităţii de deşeuri rezultate, prin refolosirea materialelor de excavaţii la umplerea unor gropi;
  + deşeurile solide rezultate din excavaţii şi construcţii vor fi depozitate astfel încât să nu conducă la ocuparea unor suprafeţe de teren suplimentare;
  + este interzisă arderea deşeurilor de orice tip;
  + solul vegetal va fi manevrat şi depozitat separat astfel încât să poată fi folosit la acoperire şi revegetare;
  + deşeurile menajere generate în locaţia şantierului vor fi colectate şi evacuate în condiţii sigure;

**Măsuri avute în vedere pentru managementul deşeurilor şi minimizarea impacturilor negative generate de acestea în perioada de funcționare**:

După realizarea obiectivului de investiții constructorul va dezafecta lucrările provizorii, va degaja zona de material folosit sau rezultat din alte lucrări provizorii si va reda terenul in starea inițiala.

***Titularul proiectului are obligaţia de a notifica APM Dâmboviţa dacă intervin elemente noi necunoscute şi asupra oricărei modificări ale condiţiilor care au stat la baza emiterii prezentei, înainte de realizarea modificării.***

***Prezenta decizie este valabilă pe toată perioada punerii în aplicare a proiectului, până la finalizarea acestuia.***

***Prezenta decizie se poate revizui, în cazul în care se constată apariţia unor elemente noi, necunoscute la data emiterii .***

***Proiectul propus nu necesită parcurgerea celorlalte etape ale procedurilor de evaluare a impactului asupra mediului şi evaluarea adecvată***.

***Înainte de punerea in exploatare a obiectivului de investiție, titularul va solicita la APM Dâmbovița revizuirea autorizației de mediu.***

Prezenta decizie poate fi contestată în conformitate cu prevederile H.G. nr. 445/2009 privind evaluarea impactului anumitor proiecte publice şi private asupra mediului şi ale Legii contenciosului administrativ nr. 554/2004, cu modificările şi completările ulterioare.

**p. DIRECTOR EXECUTIV**,

**Mircea NISTOR**

**Șef Serviciu Avize**, **Acorduri**, **Autorizații**,

Maria MORCOAȘE Întocmit,

consilier Florian STĂNCESCU